الصفحه دى يتيمه, حاول تضيفلها لينك فى صفحات تانيه متعلقه بيها. رسايل الرسول محمد للملوك و الحكام هى رسايل بعتها النبى محمد لملوك و حكام المناطق فى جزيرة العرب و البلاد اللى حواليها. النبى محمد كان عادة بيفتتح رسايله بلفظ " من محمد رسول الله الى فلان " و ساعات بلفظ " اما بعد " و ساعات بألفاظ زى " هذا كتاب " و " سلم أنت ". و كان بيذكر اسم المبعوته له الرساله او بإسم شهرته ، فلو كان المكتوب له ملك كتب بعد اسمه " عظيم القوم الفلانيين " او " ملك القوم الفلانيين " او " صاحب مملكة كذا ". و كان بيشير لنفسه فى الرساله بألفاظ مفرده زى " أنا " و لى " و " جاءنى " و " وفد على " ، و ساعات بصيغة الجمع زى " بلغنا " و " جاءنا ". و كان بيكتب للى ريحاله الرساله بصيغه مفرده بكاف الخطاب زى " لك " و " عليك " ، و تاء المخاطب زى " أنت قلت كذا و فعلت كذا " و فى حالات الجمع كان بيستخدم ألفاظ زى " أنتم " و " لكم " و عليكم ". عنوان الرساله كان عادة : " من محمد رسول الله الى فلان " ، على اليمين كان بيتكتب " من محمد رسول الله " و على الشمال " الى فلان ". لو الرساله رايحه لمسلم كانت بيبدأها بالسلام فكان بيتكتب " سلام عليك " او " السلام على من آمن بالله و رسوله " ، لكن لو الرساله كانت لحد مش مسلم كان بيتكتب " سلام على من اتبع الهدى " او ماكانش بيتكتب سلام فى المقدمه.